નવી દિલ્હી- રાજધાની દિલ્હી અને NCRમાં સતત ચોથે દિવસે પણ હવા ઝેર સમાન બની રહી છે. જોકે આજે હવાની ગુણવત્તામાં થોડો સુધારો નોંધવામાં આવ્યો છે. દિલ્હી હાઈકોર્ટે ફટકાર લગાવ્યા બાદ મ્યુનિસિપલ કોર્પોરેશન ઓફ દિલ્હીએ શહેરમાં મોટા પાયે પાણીનો છંટકાવ કરાવ્યો છે. દિલ્હીની વધારે પ્રદૂષિત જગ્યાઓ જેવી કે, રામલીલા મેદાન સહિત અન્ય સ્થળો જ્યાં હવાની ગુણવત્તા વધુ ખરાબ નોંધાઈ હતી ત્યાં પાણીનો છંટકાવ કરવામાં આવ્યો હતો. જેના લીધે હવાની ગુણવત્તામાં થોડો સુધારો નોંધાયો છે. દિલ્હીમાં પાણીના છંટકાવને કારણે ધૂળના પ્રવાહમાં ઘટાડો થયો છે જેના કારણે હવાની ગુણવત્તામાં વધારે સુધારો થવાની ધારણા છે. જેના લીધે આગામી દિવસોમાં દિલ્હીવાસીઓને રાહત મળી શકે છે.